钦定古今图书集成/明伦汇编/官常典/第099卷 > 安塞王秩炅
## 钦定古今图书集成/明伦汇编/官常典/第099卷 > 安塞王秩炅

按《明外史庆靖王传》：“安塞王秩炅，靖王季子也。十二
而孤。母位氏诲之，性通敏，过目不忘，风致俊朗，美髭
髯，目光如电，善古文，遇缙绅学士，质难辨惑，移日不
倦。自称沧洲野客，又称樗斋。所著《随笔》二十卷。”
按《藩献记》：“安塞王秩炅者，庆靖王季子而高皇帝诸
孙也。母夫人位氏，六七岁好读书，十二而孤，哀毁逾
礼。母”夫人严诲之曰：“孤子非自强，无觊成矣。”王发愤
下帷如儒者。性通敏，过目不忘。十五而丧母，十八受
封，明年册妃出阁。王姿表魁梧，风度俊逸，美髭髯，目
光如电。善文，精楷书。遇缙绅大夫，质难辨惑，移日不
倦，故益闻所未闻。人有古今书，辄捐金购之绣梓，与
远近学者共。动息规矩，惟清与俭。尝恨居塞上不获
与齐、鲁、吴、楚士游。宣德间，妃成氏生子三，皆夭而无
嗣。成化癸巳年四十七薨，葬贺兰山，谥“宣靖”，自称《沧
洲野客》。